**10 χρόνια αναπτυξιακής ευκαιρίας σε μικρές επιχειρήσεις από την «ΑΠΟΣΤΟΛΗ»**

Με στόχο τη στήριξη της τοπικής οικονομίας και την ενίσχυση της βιώσιμης ανάπτυξης, ο Φιλανθρωπικός Οργανισμός της Ιεράς Αρχιεπισκοπής Αθηνών «ΑΠΟΣΤΟΛΗ», σε συνεργασία και με τη χρηματοδότηση του Διεθνούς Ανθρωπιστικού Οργανισμού International Orthodox Christian Charities – IOCC, συνεχίζει για δέκατη συνεχή χρονιά το Πρόγραμμα Ενίσχυσης Επιχειρήσεων και Συνεταιρισμών, που δραστηριοποιούνται στους θεμελιώδεις τομείς του πρωτογενή και δευτερογενή τομέα.

Η πρωτοβουλία αυτή παρέχει ζωτικής σημασίας υποστήριξη σε πολύ μικρές επιχειρήσεις και συνεταιρισμούς σε όλη την Ελλάδα, προσφέροντάς τους δωρεάν παραγωγικό εξοπλισμό αξίας 9.300€ και εξειδικευμένη επιχειρηματική καθοδήγηση. Η ενίσχυση αυτή δίνει τη δυνατότητα σε πολύ μικρές επιχειρήσεις να ενδυναμώσουν την παραγωγική τους ικανότητα και να προχωρήσουν στην επόμενη φάση ανάπτυξής τους.

Η «ΑΠΟΣΤΟΛΗ», έχοντας συμπληρώσει 15 χρόνια ουσιαστικής παρουσίας και προσφοράς στην ελληνική κοινωνία, επεκτείνει διαρκώς τη δράση της πέρα από το ανθρωπιστικό έργο, σχεδιάζοντας και υλοποιώντας στοχευμένα αναπτυξιακά προγράμματα στήριξης πολύ μικρών επιχειρήσεων και συνεταιρισμών. Μέχρι σήμερα έχει ενισχύσει συνολικά 195 επιχειρήσεις και συνεταιρισμούς παρέχοντας παραγωγικό εξοπλισμό, πιστοποιήσεις ποιότητας, καθώς και εκπαιδεύσεις σε κρίσιμα πεδία, όπως η ασφαλής διαχείριση τροφίμων, το marketing και η αξιοποίηση της τεχνητής νοημοσύνης. Επιπλέον, έχει υποστηρίξει 64 πολύ μικρές επιχειρήσεις με εξατομικευμένη επιχειρηματική καθοδήγηση, σε συνεργασία με το Κέντρο Εθελοντών Μάνατζερ Ελλάδος (ΚΕΜΕΛ).

Η πρωτοβουλία αυτή αποτελεί πολύτιμο εργαλείο για την αναγέννηση και ενδυνάμωση της ελληνικής υπαίθρου και των απομακρυσμένων περιοχών, προωθώντας τη βιώσιμη ανάπτυξη, δημιουργώντας νέες ευκαιρίες απασχόλησης και ενθαρρύνοντας τους νέους να χτίσουν το μέλλον τους στον τόπο καταγωγής τους, περιορίζοντας τη μετακίνηση προς τα μεγάλα αστικά κέντρα.

Η αίτηση συμμετοχής για αυτό το έτος υποβάλλεται έως και την **Κυριακή, 18 Μαΐου 2025**. Περισσότερες πληροφορίες για το πρόγραμμα στην ιστοσελίδα της ΑΠΟΣΤΟΛΗΣ [www.mkoapostoli.gr](http://www.mkoapostoli.gr)